**РЕПУБЛИКА СРПСКА**

**ВЛАДА**

**E**

**ПРИЈЕДЛОГ**

**(по хитном поступку)**

**ЗАКОН**

**О ИЗМЈЕНАМА ЗАКОНА**

**О РАЗВОЈУ МАЛИХ И СРЕДЊИХ ПРЕДУЗЕЋА**

**Бања Лука, октобар 2025. године**

**Приједлог**

**(по хитном поступку)**

**ЗАКОН**

**О ИЗМЈЕНАМА ЗАКОНА**

**О РАЗВОЈУ МАЛИХ И СРЕДЊИХ ПРЕДУЗЕЋА**

Члан 1.

У Закону о развоју малих и средњих предузећа („Службени гласник Републике Српске“, бр. 50/13, 56/13, 84/19 и 115/24) у члану 15. у ставу 1. ријечи: „позицији Грант за спровођење Стратегије“ замјењују се ријечима: „позицијама Текући грант за спровођење Стратегије развоја МСП, предузетништва и успостављања пословних зона и Текући грант за подршку учешћу и организацији сајмова и манифестација у сврху развоја привреде и предузетништва“.

Став 3. мијења се и гласи:

„(3) Влада на приједлог Министарства, у року од три мјесеци од дана ступања на снагу овог закона, доноси уредбе којима се прописују намјена, услови и поступак додјеле подстицајних средстава за развој МСП, као и друга питања од значаја за овај поступак .“

Члан 2.

У члану 16. у ставу 1. испред ријечи: „Корисници“ број један у обостраној загради брише се.

Ст. 2. и 3. бришу се.

Члан 3.

У члану 18, као и у цијелом тексту Закона, ријечи: „с циљем реализације пројеката који за намјену могу имати“ замјењују се ријечима: „за сљедеће намјене“.

Члан 4.

У члану 20. у ставу 1. испред ријечи: „Министарство“ број један у обостраној загради брише се.

Став 2. брише се.

Члан 5.

У члану 21. ст. 2. и 3. бришу се.

Досадашњи став 4. постаје став 2.

Члан 6.

Чл. 22. и 23. бришу се.

Члан 7.

У члану 49. став 1. брише се.

У ставу 2. испред ријечи: „Министар“ број два у обостраној загради брише се.

Члан 8.

Овај закон ступа на снагу осмог дана од дана објављивања у „Службеном гласнику Републике Српске“.

Број: ПРЕДСЈЕДНИК

Датум: НАРОДНЕ СКУПШТИНЕ

Ненад Стевандић

**ОБРАЗЛОЖЕЊЕ**

**ПРИЈЕДЛОГА ЗАКОНА О ИЗМЈЕНАМА ЗАКОНА О РАЗВОЈУ МАЛИХ И СРЕДЊИХ ПРЕДУЗЕЋА**

**(по хитном поступку)**

**I УСТАВНИ ОСНОВ**

Уставни основ за доношење овог закона садржан је у Амандману XXXII на члан 68. т. 6. и 8. Устава Републике Српске, према којима Република Српска, између осталог, уређује и обезбјеђује својинске и облигационе односе и заштиту свих облика својине, правни положај предузећа и других организација, њихових удружења и комора, основне циљеве и правце привредног развоја, као и у члану 70. став 2. Устава Републике Српске, којим је утврђено да Народна скупштина Републике Српске доноси законе, друге прописе и опште акте.

**II УСКЛАЂЕНОСТ СА УСТАВОМ, ПРАВНИМ СИСТЕМОМ И ПРАВИЛИМА ЗА ИЗРАДУ ЗАКОНА И ДРУГИХ ПРОПИСА РЕПУБЛИКЕ СРПСКЕ**

Према Мишљењу Републичког секретаријата за законодавство, број: 22.03-020-2791/25 од 2. октобра 2025. године, уставни основ за доношење овог закона садржан је у Амандману XXXII на члан 68. т. 6. и 8. Устава Републике Српске, према којима Република, између осталог, уређује и обезбјеђује својинске и облигационе односе, заштиту свих облика својине, правни положај предузећа и других организација, основне циљеве и правце привредног и технолошког развоја, као и политику и мјере за усмјеравање развоја.

Такође, према члану 70. Устава, Народна скупштина доноси законе, друге прописе и опште акте.

Разлози за доношење овог закона садржани су у потреби поједностављења поступка додјеле подстицаја за мала и средња предузећа, а с циљем бржег и ефикаснијег прилагођавања потребама на тржишту.

Овим измјенама стварају се правне претпоставке да се подзаконским актима уреди цјелокупан поступак додјеле подстицаја, а којим би се смањили административни поступци и убрзала додјела подстицаја.

Овај секретаријат констатује да је обрађивач, у складу са чланом 213. Пословника Народне скупштине Републике Српске („Службени гласник Републике Српске“, број 66/20), навео разлоге за хитно доношење овог закона.

Овај секретаријат упутио је одређене сугестије које су се односиле на усклађивање овог закона са Правилима за израду закона и других прописа Републике Српске („Службени гласник Републике Српске“, број 24/14), које је обрађивач прихватио и уградио у текст Закона.

Будући да је Републички секретаријат за законодавство утврдио да је овај приједлог усклађен са Уставом, правним системом Републике и Правилима за израду закона и других прописа Републике Српске, мишљења смо да се Приједлог закона о измјенама Закона о развоју малих и средњих предузећа (по хитном поступку) може упутити даље на разматрање.

**III УСКЛАЂЕНОСТ СА ПРАВНИМ ПОРЕТКОМ ЕВРОПСКЕ УНИЈЕ**

Према Мишљењу Републичког секретаријата за законодавство, број: 17.03-020-2809/25 од 3. октобра 2025. године, а након увида у прописе Европске уније и анализе Приједлога закона о измјенама Закона о развоју малих и средњих предузећа, који се упућује у даљу процедуру по хитном поступку (у даљем тексту: Приједлог), установљен је извор права ЕУ који се односи на материју Приједлога, а који је израђивач узео у обзир приликом његове израде. Због тога се у Изјави о усклађености потврђује оцјена „усклађено“.

Разлози за израду Приједлога, како се наводи у образложењу, садржани су у потреби поједностављења поступка додјеле подстицаја за мала и средња предузећа. Приједлогом се мијењају правила у вези са утврђивањем услова и начином спровођења поступка додјеле свих врста подстицаја, с циљем да се ови елементи прописују у подзаконским актима, како би се брже и ефикасније могли прилагођавати стању и промјенама на тржишту.

С обзиром на то да је ријеч о додјели новчаних средстава субјектима из буџета Републике Српске, израђивач је приликом израде Приједлога имао у виду легислативу ЕУ у области државне помоћи, односно Регулативу Комисије (ЕУ) 651/2014 од 17. јуна 2014. године о оцјењивању одређених категорија помоћи спојивима са унутрашњим тржиштем у примјени чланова 107. и 108. Уговора.[[1]](#footnote-1)

Наиме, одредбе које се односе на подстицајна средства за развој малих и средњих предузећа, а које су предмет измјена у Приједлогу закона, раније су биле усклађене са актима ЕУ у области државне помоћи[[2]](#footnote-2) и то са Регулативом Комисије (ЕС) 800/2008 од 6. августа 2008. године којом се неке категорије подршке оцјењују компатибилним са заједничким тржиштем везано за примјену чланова 87. и 88. Уговора (Општа Регулатива о групном изузећу)[[3]](#footnote-3). Наведену регулативу је, 2014. године замијенила горе поменута Регулатива Комисије (ЕУ) 651/2014. Израђивач је идентификовао одредбе које се односе на врсту и намјену додјеле подстицајних средстава за мала и средња предузећа и у упоредном приказу, који прати ово мишљење, приказао усклађеност нових правила за додјелу подстицаја са важећом Регулативом ЕУ.

Доношење овог закона допринијеће испуњавању обавеза из члана 71. (ц) ССП-а[[4]](#footnote-4) које се односе на конкуренцију и државну помоћ.

**IV РАЗЛОЗИ ЗА ДОНОШЕЊЕ ЗАКОНА**

Законом о развоју малих и средњих предузећа, између осталог, успостављен је правни и институционални оквир за спровођење поступка додјеле подстицаја за мала и средња предузећа (у даљем тексту: подстицај). Намјена додјеле подстицаја је побољшање конкурентности МСП, промоција МСП и успостављање и јачање предузетничке инфраструктуре.

Циљ измјена овог закона је да се поступак додјеле подстицаја додатно поједностави, учини јасним и ефикасним, како за сва МСП која су заинтересована за подстицаје, тако и за Министарство које спроводи овај поступак. Законом се мијењају правила у вези са утврђивањем услова и начином спровођења поступка додјеле свих врста подстицаја, те је циљ да се ови елементи прописују у подзаконским актима, како би се брже и ефикасније могли прилагођавати стању и промјенама на тржишту.

Наиме, трендови на тржишту утичу на пословање МСП што захтијева њихово брже прилагођавање кроз набавку модерне опреме за производњу и услуге, дигиталну трансформацију пословања, енергетску ефикасност, едукације, стандарде, учешће на сајмовима и друге битне активности. Промјена тржишних трендова захтијева и прилагођавање потребне подршке и поступака, који се брже и ефикасније могу дефинисати подзаконским актима у односу на интервенције у закону за које је потребно више времена.

Дакле, овим законом прописује се оквир за поступак додјеле подстицаја, а у подзаконским актима на детаљан начин уредиће се сам поступак додјеле подстицаја. Сходно томе, циљ је да се кроз подзаконске акте пропише поступак додјеле подстицаја који је временски краћи и једноставнији и у потпуности се реализује у Министарству. На овај начин се убрзава поступак додјеле подстицаја, а МСП се оставља више времена за реализацију активности за које траже подстицај, као што је то случај код набавке опреме која се често врши из иностранства. Дакле, Министарство ће брже спровести поступак додјеле подстицаја и то у оквиру једне календарске године.

Осим наведеног, овим измјенама закона МСП неће имати обавезу да израђују и на јавни позив достављају пројекат као посебан документ, који је захтијевао додатно вријеме, евентуалне трошкове ангажмана консултаната и друге активности које посебно отежавају пријаву малим субјектима. Подзаконским актима ће се прописати једноставан образац захтјева са кључним елементима активности, које ће субјект спроводити, те подацима о субјекту.

Такође, циљ ових измјена је и да се уједначе процедуре додјеле свих подстицаја које додјељује Министарство, а што подразумијева усклађеност одредаба у законима и подзаконским актима којима се прописују поступци додјеле подстицаја. Наведена усклађеност односи се на исти начин достављања захтјева за подстицај, све пријавне обрасце, исплату подстицаја по принципу рефундације и све остале радње од значаја за спровођење поступка додјеле подстицаја. На тај начин сви привредни субјекти немају обавезу утрошка времена и ресурса на припрему документације и поступка пријаве на јавни позив за додјелу подстицаја, већ се могу фокусирати на правилан избор подстицаја и ефекте које могу имати од њих. Поред тога, са измјенама овог закона и Министарство ће своје поступке одобравања и исплате подстицаја ефикасније и економичније окончавати.

**V РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ**

Разлог за доношење овог закона по хитном поступку проистиче из потребе за што хитнијим дјеловањем у правцу максималног поједностављивања поступка додјеле подстицаја за МСП и постизања веће успјешности тог поступка.

Из тог разлога, општи интерес за цијело друштво је обезбиједити ефикасније и економичније спровођење поступка подстицаја за МСП. На тај начин овај закон има позитиван утицај на привреду у цијелости, будући да се са његовим доношењем стварају услови за постизање бољих резултата и ефеката у области МСП. Унапређење услова за пословање МСП треба да утиче и на побољшање њихове конкурентности на тржишту, а што за ефекат треба да има и повећање накнада запослених код тих субјеката.

Сходно томе, у општем је интересу, како за грађане тако и за привреду Републике Српске, да се овај закон упути у процедуру по хитном поступку.

Имајући у виду наведено, сматрамо да су испуњене претпоставке прописане чланом 213. Пословника Народне скупштине Републике Српске („Службени гласник Републике Српске“, број 66/20) да се овај закон усвоји по хитном поступку.

**VI ОБРАЗЛОЖЕЊЕ ПРЕДЛОЖЕНИХ РЈЕШЕЊА**

Чланом 1. врши се измјена у члану 15. став 1. Закона, ради прецизног навођења назива грантова у буџету са којих се врши исплата подстицаја. Поред тога, овим чланом мијења се и став 3, с циљем јасног прописивања предмета подзаконских аката којим ће се детаљније уредити поступак додјеле подстицаја.

Чланом 2. мијења се члана 16. Закона. Ова измјена односи се на укидање пројекта, као документа који је представљао основ за остваривање права на подстицај. Умјесто пројекта као посебног документа и пратећих спецификација, подзаконским актима ће се прописати да МСП у обрасцу захтјева наводи основне елементе за активности по основу којих се тражи остваривање права на подстицај. На тај начин, постиже се једноставнији и економичнији поступак остваривања права на подстицај.

Чланом 3. се у чл. 18, 18а. и 19. Закона врше измјене текста ради усаглашавања ових законских одредаба са концептом додјеле подстицаја који се не заснива на изради пројекта.

Чланом 4. врши се измјена члана 20. на начин да се брише садржај јавног позива који ће се детаљније прописивати подзаконским актима.

Чланом 5. врши се измјена члана 21. закона којим се прописује именовање и рад комисије за спровођење поступка додјеле подстицаја. Састав комисије и њене обавезе ће се детаљније прописивати подзаконским актима.

Чланом 6. прописује се брисање чл. 22. и 23. закона којим су биле детаљно прописане обавезе комисије, те спровођење поступка додјеле подстицаја, што ће се с циљем поједностављења и скраћења процедуре прописивати подзаконским актима.

Чланом 7. усклађује се измјена из члана 15. став 3. овог закона.

Члан 8. прописује ступање на снагу овог закона.

**VII ФИНАНСИЈСКА СРЕДСТВА И ЕКОНОМСКА ОПРАВДАНОСТ ДОНОШЕЊА ЗАКОНА**

Потребна финансијска средства биће усклађена са планираним и расположивим средствима из буџета Републике Српске.

**ПРИЛОГ**

**ЗАКОН О РАЗВОЈУ МАЛИХ И СРЕДЊИХ ПРЕДУЗЕЋА**

(Текст предложених измјена уграђен у основни текст Закона)

Члан 15.

(1) Подстицајна средства за развој малих и средњих предузећа (у даљем тексту: подстицајна средства) су средства из буџета Републике Српске, планирана на **позицијама Текући грант за спровођење Стратегије развоја МСП, предузетништва и успостављања пословних зона и Текући грант за подршку учешћу и организацији сајмова и манифестација у сврху развоја привреде и предузетништва**, а која се додјељују у циљу побољшања општих услова за развој и конкурентност МСП, у складу са правилима која су утврђена у прописима којима се уређује државна помоћ.

(2) Подстицајна средства додјељују се у складу са циљевима утврђеним Стратегијом, до износа расположивих средстава планираних буџетом Републике Српске за те намјене, за одређену фискалну годину.

(3) **Влада на приједлог Министарства, у року од три мјесеци од дана ступања на снагу овог закона, доноси уредбе којима се прописују намјена, услови и поступак додјеле подстицајних средстава за развој МСП, као и друга питања од значаја за овај поступак .**

(4) Осим средстава из става 1. овог члана, за спровођење Стратегије могу се користити и новчана средства из других расположивих извора.

Члан 16.

Корисници подстицајних средстава могу бити субјекти са сједиштем у Републици Српској, и то:

1) МСП,

2) локалне развојне агенције, установе, коморе и удружења које су основане с циљем заступања интереса и подршке у области МСП или предузимају активности у вези са том облашћу,

3) јединице локалне самоуправе.

Члан 18.

Подстицајна средства за побољшање конкурентности МСП додјељују се **за сљедеће намјене:**

а) успостављање међународних стандарда који се тичу пословања МСП,

б) дигиталну трансформацију пословних процеса,

в) набавку опреме за МСП,

г) примјену пословних и техничких иновација у пословању,

д) пружање стручних услуга и едукација у области МСП,

ђ) очување традиционалних заната.

Члан 18а.

Подстицајна средства за промоцију МСП додјељују се **за сљедеће намјене:**

а) организовање заједничког наступа МСП на сајмовима у иностранству,

б) организовање сајма,

в) организовање конференције.

Члан 19.

Подстицајна средства за успостављање и јачање предузетничке инфраструктуре додјељују се **за сљедеће намјене**:

а) изградњу инфраструктуре у пословној зони,

б) адаптацију простора и набавку опреме за потребе предузетничког инкубатора и других облика предузетничке инфраструктуре, осим пословних зона.

Члан 20.

Министарство, у складу са Уредбом из члана 15. став 3. овог закона и планом утрошка средстава, расписује јавни позив за додјелу подстицајних средстава у једном од средстава јавног информисања доступном на територији Републике Српске и на интернет страници Министарства.

Члан 21.

(1) За сваку врсту и сврху додјеле подстицаја из члана 17. став 1. овог закона министар именује комисију за спровођење поступка додјеле подстицајних средстава.

**(2)** Члановима комисије не припада накнада за рад.

Члан 49.

Министар ће у року од шест мјесеци од ступања на снагу овог закона донијети Правилник о условима и начину успостављања пословних зона (члан 8. став 5).

1. *Commission Regulation (EU) No 651/2014 of 17 June 2014 declaring certain categories of aid compatible with the internal market in application of Articles 107 and 108 of the Treaty* [↑](#footnote-ref-1)
2. Закон о развоју малих и средњих предузећа („Службени гласник Републике Српске“, број 50/13). [↑](#footnote-ref-2)
3. *Commission Regulation (EC) No 800/2008 of 6 August 2008 declaring certain categories of aid compatible with the common market in application of Articles 87 and 88 of the Treaty* *(General block of exemption Regulation)* [↑](#footnote-ref-3)
4. Споразум о стабилизацији и придруживању између Европских заједница и њихових држава чланица, с једне стране, и БиХ, с друге стране („Службени гласник БиХ“ – Међународни уговори, број 10/08). [↑](#footnote-ref-4)